ไฟแนนซ์เชียลไดเจสต์
ลูก THL ถูกดอยช์แบงก์กรุงลอนดอนฟ้อง
27 มี.ค. 2556

ลูก THL ถูกดอยช์แบงก์กรุงลอนดอนฟ้อง
บริษัท ทุ่งคาฮาเบอร์ (THL) เปิดเผยว่า บริษัท ทุ่งคา ซึ่งเป็นบริษัทในเครือ ได้รับเอกสารจากธนาคารดอยช์แบงก์ กรุงลอนดอน ประเทศสหราชอาณาจักร ว่า ธนาคารได้ยื่นฟ้องบริษัทต่อ High Court of Justice, Queen’s Bench Division, Commercial Court เมื่อวันที่ 14 มี.ค. 2556 เพื่อให้บริษัทถอนฟ้องธนาคารต่อศาลทรัพย์สินทางปัญญาและการค้าระหว่างประเทศ ในคดีดำหมายเลข กต 175/2555
ก่อนหน้านี้ ธนาคารได้ยื่นโนติสให้บริษัทถอนฟ้องในคดีดังกล่าวภายในวันที่ 14 มี.ค. 2556 ซึ่งบริษัทยืนยันว่ามีสิทธิฟ้องต่อศาลไทย เนื่องจากบริษัทไม่ได้รับความเป็นธรรมจากสัญญาเงินกู้ที่มีการบังคับให้ชำระเงินกู้ ด้วยทองคำที่ผลิตได้ในประเทศไทยในราคาที่กำหนดตายตัวตามสัญญา ซึ่งต่ำกว่าราคาในตลาดและในปริมาณที่มากกว่าพึงชำระเงินต้นรวมดอกเบี้ยในแต่ละเดือน
ITD ขยายเวลาเพิ่มทุน
คณะกรรมการบริษัท อิตาเลียนไทย ดีเวล๊อปเมนต์ (ITD) มีมติงดจัดสรรกำไรบางส่วนเป็นเงินสำรองตามกฎหมาย และงดจ่ายเงินปันผล สำหรับผลการดำเนินงานประจำปี 2555 ที่มีกำไรสุทธิ 223,977,000 บาท และมีผลขาดทุนสะสมจำนวน 435,857,000 บาท
นอกจากนี้ อนุมัติขยายเวลาการจัดสรรหุ้นเพิ่มทุนแบบมอบอำนาจทั่วไป (General Mandate) จำนวนไม่เกิน 1,677,471,272 หุ้น มูลค่าที่ตราไว้หุ้นละ 1 บาท ซึ่งเดิมจะจัดสรรหุ้นจำนวนไม่เกิน 1,258,103,454 หุ้น เพื่อเสนอขายให้แก่ผู้ถือหุ้นเดิม และจัดสรรหุ้นจำนวนไม่เกิน 419,367,818 หุ้น เพื่อเสนอขายให้แก่บุคคลในวงจำกัด
อนุญาโตตุลาการของศาลกรุงลอนดอน ได้เลื่อนการตัดสินในคดีที่ธนาคารฟ้องร้องบริษัท จากเดิมในช่วงปลายเดือน ก.พ. 2556 ออกไป ภายหลังจากที่บริษัทได้ส่งเอกสารแถลงปิดคดี 
ตงฮั้วฯ ล้มแจก THW2
บริษัท ตงฮั้ว คอมมูนิเคชั่นส์ (TH) มีมติอนุมัติยกเลิกการออกและเสนอขายใบสำคัญแสดงสิทธิที่จะซื้อหุ้นของบริษัท รุ่นที่ 2 (THW2) จำนวน 203,333,333 หน่วย เพื่อเสนอขายให้แก่ผู้ถือหุ้นเดิมในอัตรา 3 ต่อ 1 เนื่องจากยังไม่มีความชัดเจนของหุ้นที่จะรองรับ และสภาวะตลาดยังไม่เอื้ออำนวย
ผลของการยกเลิกการออก THW2 ทำให้ราคาหุ้น TH ปรับตัวลงแรงถึง 19.6% หรือ 0.78 บาท ปิดที่ 3.20 บาท ด้วยมูลค่าการซื้อขายมากถึง 107.19 ล้านบาท และในวันที่ 27 มี.ค.นี้ ลูกหุ้นเพิ่มทุนจำนวน 240 ล้านหุ้น ที่เสนอขายให้กับผู้ถือหุ้นเดิมในราคาหุ้นละ 1 บาท สัดส่วน 1 ต่อ 2 จะเข้าซื้อขายในตลาดหลักทรัพย์แห่งประเทศไทย